Bielie van ŉ diamant in Cullinan gevind425.10 karaat D-kleur Tipe II-diamant wat op 29 Maart 2019 by Cullinan gevind is (Foto: Petra Diamonds) Petra Diamonds het gesê hy het ŉ knewel van ŉ diamant Vrydag by Cullinan-diamantmyn gevind. Marianna Bowes, woordvoerder van Petra Diamonds, het in ŉ verklaring gesê die steen is ŉ 425.10 karaat D-kleur Tipe II edelgesteentegehalte diamant. “Dié vonds is ŉ verdere bewys dat daar steeds stene van dié aard in Cullinan beskikbaar is en is ŉ teken van die myn se vermoë om die volledige spektrum diamante uit te haal.” Die steen sal na verwagting later vanjaar verkoop word. Cullinan is bekend vir sy groot, hoëgehalte edelstene, insluitend Tipe II-stene en die wêreld se belangrikste bron van uiters seldsame blou diamante. Cullinan het sy naam in die geskiedenisboeke verewig toe die Cullinan-diamant in 1905 gevind is, die grootste ongeslypte diamant ooit – 3,106 karaat. Dié steen is in twee gesny en is die twee belangrikste diamante in die Britse kroonjuwele. Talle van die wêreld se bekendste diamante kom uit Cullinan.